Komisijos sprendimas
1996 m. gegužės 8 d.
sukuriantis kosmetikos gaminiuose naudojamų ingredientų inventorių ir bendrąją nomenklatūrą
(tekstas svarbus EEE)
(96/335/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo [1] su pakeitimais, padarytais Komisijos direktyva 95/34/EB [2], ypač į jos 5a straipsnį ir 7 straipsnio 2 dalį,
pasikonsultavusi su Kosmetologijos mokslo komitetu,
kadangi į kosmetikos gaminiuose naudojamų ingredientų inventorių reikia įtraukti kvepalus bei aromatinių žaliavų skirsnį ir kitų medžiagų skirsnį;
kadangi šiame inventoriuje turi būti pateikta informacija apie kiekvieno ingrediento tapatumą, pirmiausia jo cheminis pavadinimas, INCI (buvusios CTFA) numeris, pavadinimas pagal Europos farmakopėją, INN ir Iupac pavadinimas, Einecs/Elincs, CAS numeriai bei spalvos indeksas, Direktyvos 76/768/EEB 7 straipsnio 2 dalyje nurodytas bendrasis pavadinimas, ingrediento funkcijos ir - tam tikrais atvejais - visi apribojimai, naudojimo sąlygos bei įspėjimai, kurie turi būti išspausdinti etiketėje;
kadangi, be to, kad inventoriuje pateikiama būtiniausia informacija apie kosmetikos gaminiuose naudojamus ingredientus, jį būtina vertinti pagal Direktyvos 76/768/EEB 6 straipsnio 1 dalyje nustatytą įpareigojimą ant gaminio taros ir (arba) pakuotės nurodyti gaminio funkciją bei pateikti nuo 1997 m. sausio 1 d. į rinką pateiktų kosmetikos gaminių ingredientų sąrašą;
kadangi siūlomas inventorius turėtų būti pakankamai išsamus, kad būtų galima ženklinti kosmetikos gaminių ingredientus;
kadangi vis dėlto tai - tik orientacinis inventorius, kuris nelaikomas medžiagų, leidžiamų naudoti kosmetikos gaminiuose, sąrašu;
kadangi jį būtina reguliariai atnaujinti;
kadangi bendroji ingredientų nomenklatūra padės visose valstybėse narėse atpažinti medžiagas pagal bendrą jų pavadinimą, o vartotojai galės nesunkiai atpažinti medžiagas, kurių jiems buvo patarta vengti (pavyzdžiui, dėl alergijos), nesvarbu, kurioje Bendrijos vietoje jie nusipirks kosmetikos gaminį;
kadangi INCI (Tarptautinės kosmetikos ingredientų nomenklatūros) pavadinimai geriausiai tenkina šiuos reikalavimus, nes jie yra palyginti paprasti ir, be to, jau vartojami tarptautiniu lygiu;
kadangi šiame sprendime numatytos priemonės atitinka Direktyvų dėl techninių kliūčių panaikinimo kosmetikos gaminių prekybos srityje derinimo su technikos pažanga komiteto nuomonę,
NUSPRENDĖ:
1 straipsnis
Priimamas Direktyvos 76/768/EEB 5a straipsnyje nurodytuose kosmetikos gaminiuose naudojamų ingredientų inventorius, kuris pateikiamas priede.
2 straipsnis
Inventoriuje pateikti INCI (Tarptautinės kosmetikos ingredientų nomenklatūros) pavadinimai sudaro bendrąją nomenklatūrą, parengtą taikant Direktyvos 76/768/EEB 7 straipsnio 2 dalį.
Priimta Briuselyje, 1996 m. gegužės 8 d.